钦定古今图书集成/明伦汇编/交谊典/第038卷 > 邵二泉集 > 《与郭秀才书》欧阳修
## 钦定古今图书集成/明伦汇编/交谊典/第038卷 > 邵二泉集 > 《与郭秀才书》欧阳修

仆昨以吏事至汉东，秀才见仆于叔父家，以《启事》二
篇偕门刺先进，自宾阶拜起旋辟，甚有仪，坐而语诺
甚谨，读其辞，温密华富，甚可爱，视秀才待仆之意，甚
勤而礼也。古之相见，必有欢欣交接之诚，而不能达乃取羔雁雉鹜之类，致其意为贽。而先既致其意，又
耻其无文，则以虎豹之皮绘画之布以饰之，然后意
达情接。客既贽，则主人必礼以答之，为陈酒殽、币篚、
壶矢、燕乐之具，将其意，又为赋诗以陈其情。今秀才
好学甚精，博记书史，务为文辞，不以羔禽皮布为饰，
独以言文其身。而其贽既美，其意既勤矣。宜秀才责
仆之答厚也。仆既无主人之具以为礼，独为秀才赋
诗。女曰：《鸡鸣》之卒章，曰“知子之来之，杂佩以赠之，取
其知客之来，豫储珩璜琚瑀之美以送客。虽无此物，
犹言之以致其意厚也。仆诚无此物，可谓空言之耳。
秀才年且少，貌厚色扬，志锐学敏，因进其业，修其辞，
暴练缉织之不已，使其文采五色，润泽炳郁若贽，以
见当世公卿大人，非惟若仆空言以赠也，必有分庭
而礼，加，笾豆，实币篚延，为上宾者，惟勉之不已。”不宣。